钦定古今图书集成/历象汇编/乾象典/第056卷 > 《新法表异》 > 《恒星》
## 钦定古今图书集成/历象汇编/乾象典/第056卷 > 《新法表异》 > 《恒星》

恒星，一名“列星”，亦名“经星。”云“恒”者，谓其象终古不易
也。云“经”者，以别于五纬南北行之义，其数甚夥，莫能
穷尽。就中有光体渺微、非目可及，非仪可测者，略而
不录。其在等第之内，已经新法测定者，南北二极，共
一千七百二十有五星，稽其大小，分为六等：第一等
大星如五帝座织女类者，一十有七；二等如帝星开
“阳类者五十有七，三等如《太子、少卫》类者八十有五，
四等如《上将》《柱史》类者三百八十有九，五等如上相、
《虎贲》类者三百二十有三，六等如《天皇大帝、后宫》类
者三百九十有五。此皆有名之星，计共一千一百六
十六，馀皆无名者矣。至于天汉斜络天体，古昔多谬
解，迩来窥以远镜，知是无算小星，接”攒一带，即如积
尸气等，亦小星攒聚以成，第非人目所能辨，遂作如
是观耳。小者不足论，论其大者，古历以周天诸星分
为三垣二十八宿，各定有名位座次，每座每宿星数
多寡不齐。顾其所谓“宿”者，盖取七曜经行止宿之义，
且用以便测算经度，又为其各能主施德也。《西古历》
亦列二十八舍所定二十八距星，皆与中古吻合，第
觜距西用天关为小异耳。此二十八宿者，各以一字
命名，分注每日之下。内以房、虚、星、昴为属太阳之日，
心、危、毕、张为属太阴之日。此外五纬各属四宿，每以
七日为期，每日各属一宿，西历亦然。星之命名，多系
借义，非可过泥虚名，便谓实有其验。比如“贯索”一星，
中以其象囹圄，名以贯索，西以其象冠冕，一吉一凶，
全由人意，岂天星实然乎？至谓诸星性情不同，旉施
互异，是又理所必然，不得概置勿论也。